গুজরাতের পাতিদার অনামত আন্দোলন সমিতির (পাস) নেতা হার্দিক পটেল নবান্নে মুখ্যমন্ত্রী মমতা বন্দ্যোপাধ্যায়ের সঙ্গে দেখা করে মুখ্যমন্ত্রীকে ইন্দিরা গাঁধীর সঙ্গে তুলনা করেছেন। মমতাও ‘ভাই’ হার্দিককে তৃণমূলের হয়ে প্রচারের কথা বলেছেন।
এর আগেও গুজরাত নির্বাচনের ফলাফল বেরনোর পরে হার্দিককে ফোন করে শুভেচ্ছা জানিয়েছিলেন মমতা।
মমতা-হার্দিকের পারস্পরিক ‘শুভেচ্ছা বিনিময়’ কিন্তু ভবিষ্যতের অঙ্ককে সামনে রেখেই। এখানে দু’জনেরই দু’জনকে দরকার রাজনীতির ময়দানে।
গুজরাতে শাসক বিজেপি-কে চরম বিপাকে ফেলে দিয়েছিলেন হার্দিক। পাতিদারদের সংরক্ষণের দাবিকে সামনে রেখে প্রধানমন্ত্রীর রাজ্যেই নরেন্দ্র মোদী-অমিত শাহকে ঘিরে ফেলেছিলেন তিনি। কংগ্রেসও সময় বুঝে হার্দিককে নিজেদের শিবিরে টেনে নিয়েছিল।
এ হেন হার্দিককে নিয়ে মমতা বন্দ্যোপাধ্যায়ের উচ্ছ্বাসের যথেষ্ট কারণ রয়েছে। আসলে মোদী-বিরোধী শক্তিগুলিকেই সমর্থন দিয়ে যেতে চান মমতা। তার পিছনেও রয়েছে অন্য অঙ্ক।

এই বিষয়ে অন্যান্য খবর

মমতা বিজেপি-কে একটি অঙ্কেই বাড়তে দিচ্ছেন, ব্যুমেরাং হলে মুশকিল তৃণমূলেরই
শুধুই হিন্দুত্ব নয়, নিঃশ্বাস ফেলছে অন্য বিপদও! মমতাকে আরও সতর্ক হতে হবে


মুম্বই গিয়ে শিবসেনা প্রধান উদ্ধব ঠাকরে, ভুবনেশ্বরে গিয়ে বিজেডি প্রধান নবীন পট্টনায়কের সঙ্গে দেখা করেছেন মমতা। সমাজবাদী পার্টির নেতা অখিলেশ যাদবের সঙ্গে নিয়মিত যোগাযোগ রাখেন মুখ্যমন্ত্রী। যোগাযোগ রয়েছে দিল্লির মুখ্যমন্ত্রী অরবিন্দ কেজরীবালের সঙ্গেও। মুম্বইয়ে হোক বা দিল্লিতে, বিজেপি-বিরোধী সভাতেও তৃণমূলের প্রতিনিধিকে পাঠাচ্ছেন দলনেত্রী। 
সম্প্রতি উপনির্বাচনের ফল বেরনোর পরে মমতা নিজেই বলেছেন, যারা যেখানে শক্তিশালী, তাদের সেখানে বিজেপির মোকাবিলা করা উচিত। 
উপনির্বাচনের ফল বেরোনোর পরে সনিয়া গাঁধীর সঙ্গে ফোনে মমতার শুভেচ্ছা বিনিময় হলেও, রাহুলকে কিন্তু এখনও এড়িয়ে চলছেন মুখ্যমন্ত্রী।
আঞ্চলিক দল হয়েও বা বিজেপির বাড়বাড়ন্ত দেখেও মমতার ‘জাতীয়-আকাঙ্ক্ষা’ কোনও অংশে কমেনি। যদিও কংগ্রেসকে ছাড়া এখনও জাতীয় স্তরে বিজেপি-বিরোধী জোট ভাবা যায় না, কিন্তু মমতা অপেক্ষায় রয়েছেন সুযোগের। 
কংগ্রসকে বাদ দিয়ে মোদী-বিরোধী আঞ্চলিক দলগুলির জোটের প্রধান মুখ হতে চান মুখ্যমন্ত্রী। সেখানে হার্দিকের মতো আঞ্চলিক শক্তিকে তাঁর দরকার।
অন্যদিকে, হার্দিকের আন্দোলন গুজরাতের একটি অংশের মানুষকে নিয়ে। তাঁর সহযোগী জিগ্নেশ মেবানির আন্দোলন, তা-ও আদিবাসীদের জন্য। ফলে জিগ্নেশের পক্ষে যে ভাবে গুজরাতের বাইরে বেরনো সম্ভব, হার্দিকের পক্ষে অতটা নয়। 
কিন্তু হার্দিকও চান মমতার মতো জনপ্রিয় নেত্রীর হাত ধরতে। প্রয়োজনে পশ্চিমবঙ্গে তৃণমূলের হয়ে প্রচারে আসতেও রাজি তিনি। জাতীয় স্তরে নিজের উপস্থিতি ও প্রাসঙ্গিকতা বজায় রাখার জন্য এটি দরকার। তার সঙ্গে ‘শত্রুর শত্রু, আমার বন্ধু’ ফর্মুলায় মোদী-বিরোধী রাজনীতিকদের সমর্থন দিয়ে যাওয়াও হার্দিকের অন্যতম লক্ষ্য।
২০১৯-এর আগে মোদী-বিরোধী একটি রাজনৈতিক শক্তির সমাবেশ হলে বিজেপি-কে যে যথেষ্ট চাপে ফেলা যাবে, তা বিলক্ষণ জানেন বিরোধী রাজনীতিকরা। সেই শক্তি-মঞ্চে মমতা-হার্দিক অন্যতম কুশীলব।